15 in hospitaal ná brand by SAUK-gebouArgieffoto Vyftien mense is Dinsdag in ŉ hospitaal opgeneem nadat ŉ brand by die SAUK se Radiopark-gebou in Aucklandpark in Johannesburg uitgebreek het. Russel Meiring, woordvoerder van ER24, het gesê paramedici het met hul aankoms op die toneel verskeie mense op die sypaadjie buite die gebou aangetref. Die gebou is ontruim nadat ŉ brand by ŉ kafeteria in die gebou uitgebreek het. Paramedici het beseerdes volgens die erns van hul beserings behandel waartydens hulle bevind het dat 15 mense matige rookinaseming opgedoen het. Verskeie ander het brandwonde opgedoen. Volgens Meiring is die pasiënte op die toneel behandel waarna hulle na ŉ nabygeleë private hospitaal vervoer is. Volgens die SAUK is die gebou later veilig verklaar en kon werknemers weer die gebou binnegaan. Die voorval volg nadat dieselfde gebou verlede maand weens ŉ diesellekkasie ontruim moes word. Die diesel het uit ŉ onklaar kragopwekker gelek en drie mense is vir die inaseming van dieseldampe behandel.